Både Frederikshavn White Hawks og Aalborg Pirates har travlt med at forlænge kontrakter og skrive nye i disse dage. Seneste navn på listen er Daniel Madsen, der fortsat vil være pirat de kommende to sæsoner. - Vi er glade for, at vi har fået Daniel på plads. Det er en spiller, der har været lang tid i klubben. Han har været med fra start, og han er ved at få den rutine, som vi har behov for, siger træner i Pirates Ronny Larsen. - Han er en rigtig god back med et godt skud, og som vi stadig tror, vi kan få mere ud af. Den 27-årige hovedperson ser også selv frem til at fortsætte i Aalborg. - Det er super godt, at det er faldet på plads. Jeg er glad for, at vi har lavet en aftale, så jeg ser frem til de næste to år i klubben. Det bliver spændende, og jeg er overbevist om, at vi nok skal få et stærkt hold til næste sæson, lyder det fra Daniel Madsen.
De nordjyske ishockey-flagskibe har travlt med at skrive nye kontrakter og forlænge de bestående i disse dage.